Wie gaan spelers betaal of in privatisering belê?Die aansoek om voorlopige likwidasie van WP Rugby (Edms) Beperk het nie net tot onsekerheid oor Suid-Afrikaanse rugby se franchise’e gelei nie maar ook tot vrae oor die betaling van die spelers en die beoogde privatisering laat ontstaan. Die aansoek was vir die meeste en getrouste rugby-ondersteuner ŉ skok, maar is nogtans nie ŉ groot verrassing nie. Die meeste ingeligtes in die rugbymilieu is nie te verras oor die nuwe verwikkelinge nie. Trouens, van die ander franchise’e is in naastenby dieselfde bootjie. ♦ Die eerste kwessie na die aankondiging Maandag deur die WPRVU se president Thelo Wakefield gaan oor die betaling van die Stormers se spelers. Wakefield sê aan die een kant al die spelers, se kontrakte sal eerbiedig word en hulle sal betaal word. Hy sê nie waar die geld vandaan sal kom nie. Die vraag is hoe dit gedoen gaan word. As die maatskappy WP Rugby (Edms) Beperk gelikwideer word, sal enige inkomste wat hulle toeval immers deel van die insolvente boedel word. Wakefield verwys na WP Rugby (Edms) as die sakebeen ‘wat alle professionele rugby hanteer’. Dit is teenstrydig met sy stelling dat die WPRVU as die ‘bewaker’ van die WP en Stormers spelers optree. Is hulle deel van die sakebeen wat na professionele rugby omsien of nie? En dan wil jy weet waarméé die spelers betaal gaan word. Dít sal sowat R100 miljoen oor die volgende jaar kos – en dit sluit nie die junior professionele kontrakte en die algemene administrasie van die WP Rugbyunie in nie. Hoe sal huidige en voornemende borge reageer? ♦ ŉ Belangrike tweede onsekerheid is hoe die insolvensie beoogde privatisering van Suid-Afrikaanse rugby sal raak. Voornemende aandeelhouers sal ongetwyfeld deur die WP-maatskappy se insolvensie afgeskrik word om tot rugby toe te tree.